பக்த சேதா

பக்த சேதா 1940 ஆம் ஆண்டு வெளிவந்த தமிழ்த் திரைப்படமாகும். கே. சுப்பிரமணியம் இயக்கத்தில் வெளிவந்த இத்திரைப்படத்தில் பாபநாசம் சிவன், கொத்தமங்கலம் சுப்பு மற்றும் பலர் நடித்திருந்தனர்.

கதைச் சுருக்கம்
பாண்டவர்கள் வனவாசம் செய்யும் போது, துரியோதனனின் ஆட்சி அத்தினாபுரத்தில் நடக்கிறது. துரோணாச்சாரியார் (கொத்தமங்கலம் சுப்பு) பிரதம குரு. சேதா (பாபநாசம் சிவன்) ஒரு தாழ்த்தப்பட்ட சக்கிலிய சாதியைச் சேர்ந்தவர், செருப்புத் தைத்து அத்தினாபுரத்திற்கு அருகில் ஒரு சேரியில் வசிக்கும் ஒரு விஷ்ணு பக்தர். சேதாவைப் போன்றவர்களுக்கு கடவுளை வணங்குவதற்கான எந்த உரிமையும் இல்லை என்று நம்பும் துரோணர், சேதாவை இழிவான முறையில் நடத்துகிறார். சேதாவின் மகன் சேவா (மாஸ்டர் ஆர். திருமலை), துரோணரின் மகள் சாந்தாவை (ஜி. சுப்புலட்சுமி) காதலிக்கிறார். சேதா அவர்களின் காதலைக் கண்டு அதிர்ச்சியடைகிறார், ஆனால் சாதிக்கும் மதத்திற்கும் இடையிலான வேறுபாட்டை கடவுள் கருத்தில் கொள்ளவில்லை என்பதை உணர்ந்து அதை ஏற்றுக்கொள்கிறார். இருப்பினும், சேவாவின் காதலைக் கண்டுகொண்ட துரோணர், அதற்கு நேர்த்தியாக, உடனடியாக சேதாவிற்கு ஒரு ஆயிரம் சோடி செருப்புகளை பகல் நேரத்திற்கு முன்பே தயாரிக்கும்படி கட்டளையிடுகிறார், மேலும் அவர் அந்த பணியைச் செய்யத் தவறினால் மக்கள் முன்னிலையில் தலை துண்டிக்கப்படுவார் எனக் கட்டளையிடுகிறார். சேதா செருப்பை தயாரிக்கத் தொடங்குகிறார். ஒரு கட்டத்திற்குப் பிறகு, அவர் முற்றிலும் களைத்துப்போய், ஓய்வெடுக்க கண்களை மூடிக்கொள்கிறார். இருப்பினும் அவர் தூங்கி எழுந்த போது, ​​ஆயிரம் சோடி செருப்புகள் தயாராக இருப்பதைக் கண்டு அவர் ஆச்சரியப்படுகிறார். அது கடவுளின் செயல் என்பதை அவர் உணர்கிறார். துரோணரும் விஷ்ணுவிடம் சேதாவின் பக்தியை உணர்ந்து சேவா-சாந்தா திருமணத்தை மகிழ்ச்சியுடன் ஏற்றுக்கொள்கிறார்.

நடிகர்கள்

இவர்களுடன் தஞ்சை மணி ஐயர், முத்துசாமி அய்யர், எக்ஞ தீட்சிதர், சி. வி. ஆர். சந்திரன், வள்ளிநாயகம், மணி ஆகியோரும் நடித்தனர்.

நடிகைகள்

தயாரிப்பு
பக்த சேதா திரைப்படத்தின் மூலம் ஜி. சுப்புலட்சுமி, மாஸ்டர் ஆர். திருமலை ஆகியோர் அறிமுகமானார்கள். திருமலை இதற்குப் பிறகு நடிக்கவில்லை. தன்னுடைய வாகன ஓட்டியான முத்து ஐயரின் உறவுக்காரப் பெண்ணான 16 வயது ஜி. சுப்புலட்சுமியை இயக்குநர் கே. சுப்பிரமணியம் கதாநாயகியாகத் தேர்ந்தெடுத்தார். சுப்பிரமணியமே படத்தைத் தயாரித்து தனது சொந்த நிறுவனமான மதராசு யுனைட்டர் ஆர்ட்டிஸ்ட் கார்ப்பரேசன் மூலம் வெளியிட்டிருந்தார். இதற்கான திரைக்கதை, வசனங்களை அவரே எழுதியிருந்தார். சி. வி. ராமகிருஷ்ணன் உதவியாளராக இருந்தார். திரைப்பட வெளியீட்டின் போது, சென்னை டாக்டர் அம்பேத்கர் அரசு சட்டக் கல்லூரிக்கு எதிரே ஜி. சுப்புலட்சுமியின் முழுமையான உருவப் படம் (வெட்டுரு) ஒன்று தயாரிக்கப்பட்டு அதற்கு விலையுயர்ந்த பட்டுச் சேலை ஒன்று அணிவிக்கப்பட்டது. சேலை ஒவ்வொரு வாரமும் மாற்றப்பட்டு வந்தது. இவ்வகையான விளம்பர உத்தி முதற்தடவையாகவும் கடைசித் தடவையாகவும் தமிழ்த் திரைப்பட வரலாற்றில் பயன்படுத்தப்பட்டது.

பாடல்கள்
பக்த சேதா பாடல்களை பாபநாசம் சகோதரர்கள் பாபநாசம் சிவன், ராஜகோபாலய்யர் ஆகியோர் எழுதியிருந்தனர். வித்துவான் வி. எஸ். பார்த்தசாரதி ஐயங்கார் இசையமைத்திருந்தார்.

இசைக்கலைஞர்கள்
இப்படத்திற்கு வித்துவான் வி. எஸ். பார்த்தசாரதி ஐயங்காரும் MUAC வாத்திய கோஷ்டியும் இசையமைத்தார்கள்.

வரவேற்பு
பக்த சேதா பெரும் வெற்றியைப் பெற்றது. இந்த படம் "புதிய கதாநாயகி சுப்புலட்சுமி மற்றும் வலுவான கருப்பொருளுக்காக நினைவில் உள்ளது" என்று ராண்டார் கை குறிப்பிடுகிறார். இத்திரைப்படம் 1942 இல் தெலுங்கில் ஜீவன முக்தி என்ற பெயரில் தயாரிக்கப்பட்டது. தெலுங்குப் படத்தில் பிரபல கருநாடக இசைப் பாடகர் வி. வி. சடகோபன் விஷ்ணுவாக நடித்திருந்தார். திரைப்படம் வெற்றி பெறவில்லை.

இவற்றையும் பார்க்க
துரோணரின் மகள் (விக்கிமூலம்)

மேற்கோள்கள்

1940 தமிழ்த் திரைப்படங்கள்
இந்தியத் தமிழ்த் திரைப்படங்கள்
இந்திய நாடகத் திரைப்படங்கள்
கே. சுப்பிரமணியம் இயக்கிய திரைப்படங்கள்